មតិដឹកនាំ និងប្រកាស ដាក់ឲ្យប្រើប្រាស់

ផែនការយុទ្ធសាស្រ្តជាតិ ប្រយុទ្ធប្រឆាំងអំពើជួញដូរមនុស្ស

ឆ្នាំ ២០១៩​-២០២៣

របស់

សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ

ប្រធានគណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស (គ.ជ.ប.ជ)

ថ្ងៃទី ….. ខែតុលា ឆ្នាំ២០១៩

សាលប្រជុំអាគារS ក្រសួងមហាផ្ទៃ

ឯកឧត្តម លោកជំទាវ រដ្ឋមន្រ្តី រដ្ឋលេខាធិការ

ឯកឧត្តមលោកជំទាវ ឯកអគ្គរាជទូត ឯកអគ្គរដ្ឋទូត នៃបណ្តាប្រទេសជាមិត្ត

ឯកឧត្តម លោកជំទាវ នាយឧត្តមសេនីយ៍ អគ្គស្នងការ អគ្គស្នងការរង អគ្គនាយក អគ្គនាយករង អគ្គលេខាធិការ អគ្គលេខាធិការរង មេបញ្ជាការ មេបញ្ជាការរងនៃបណ្តាអង្គភាពកងកម្លាំង

ឯកឧត្តម លោកជំទាវ អភិបាលរាជធានី ខេត្ត ថ្នាក់ដឹកនាំងអង្គភាព ស្ថាប័ន ភ្ញៀវជាតិ អន្តរជាតិ និងសមាជិក សមាជិកា នៃអង្គពិធីទាំងមូលជាទីមេត្រី

ថ្ងៃនេះ ខ្ញុំមានសេចក្តីរីករាយឥតឧបមា ដោយបានចូលរួមជាអធិបតីក្នុងកម្មវិធីប្រកាសដាក់ឲ្យប្រើប្រាស់ជាផ្លូវការ ឯកសារ «**ផែនការយុទ្ធសាស្រ្តជាតិ ៥ឆ្នាំ ២០១៩-២០២៣ ស្តីពី ការប្រយុទ្ធប្រឆាំងអំពើជួញដូរមនុស្ស**» ។

នេះជាលទ្ធផលនៃការខិតខំប្រឹងប្រែងរួមគ្នា ប្រកបដោយស្មារតីទទួលខុសត្រូវ របស់ឯកឧត្តម លោកជំទាវ លោក លោកស្រី ជាសមាជិក សមាជិកា នៃគណៈកម្មាធិការជាតិ ទាំងនៅថ្នាក់ជាតិ និងថ្នាក់ក្រោមជាតិ រួមជាមួយអង្គការដៃគូក្នុងស្រុក និងអន្តរជាតិទាំងអស់ ក្រោមការសម្របសម្រួល​ប្រកបដោយប្រសិទ្ធភាពរបស់អគ្គលេខាធិការដ្ឋាននៃគណៈកម្មាធិការជាតិ ដែលដឹកនាំដោយលោកជំទាវ អនុប្រធានអចិន្ត្រៃយ៍ ។ ខ្ញុំសូមសម្តែងនូវការកោតសរសើរ ប្រកបដោយមោទន​ភាពយ៉ាងពិតប្រាកដ ចំពោះសកម្មភាព និងលទ្ធផល ជាផ្លែផ្កា ក្នុងរយៈពេលកន្លងមក និងទទួលស្គាល់ថា មានតែការរួមកម្លាំងគ្នា ជាកិច្ចសហការប្រកបដោយឆន្ទៈ និងស្មារតីទទួលខុសត្រូវទេ ទើបអាចយកឈ្នះលើឧបសគ្គ និងជនល្មើសទាំងឡាយបាន ។ ជាការពិតណាស់ ដែលថា បទល្មើសនៅតែបន្តកើតមានមិនឈប់ឈរ ឯជនល្មើសក៏នៅតែអាចប្រព្រឹត្តបទល្មើសថ្មីៗទៀតបានដោយគ្មានកោតញញើត ។ តែដូចអ្វីដែលយើងបានដឹងទាំងអស់គ្នាថា សមត្ថកិច្ចយើងក៏បាន​បន្តការស្រាវជ្រាវ ស៊ើបអង្កេត រកឃើញភស្តុតាង និងបង្ក្រាបជាបន្តបន្ទាប់ ហើយក៏បានកសាងសំណុំរឿង និងបញ្ជូនជនសង្ស័យទៅតុលាការ ដើម្បីផ្តន្ទាទោស ជាបន្តបន្ទាប់ផងដែរ ពោលគឺ យើងមិនបានបណ្តែតបណ្តោយឲ្យបទល្មើសរីកដុះដាល ដោយមិនបានបង្ការទប់ស្កាត់ បង្ក្រាប និងផ្តន្ទាទោសជនល្មើសឡើយ ។ ចំណែកឯជនរងគ្រោះ ក៏ត្រូវបានសង្គ្រោះ កំណត់អត្តសញ្ញាណ និងផ្តល់សេវាសមស្រប តាមតម្រូវការ ចាំបាច់ ជាក់លាក់ ទៅតាមបច្ចេកទេស និងលទ្ធភាពធនធាន ដែលបានគ្រោងទុកផងដែរ ។

ជនល្មើសពិតជាមិនបញ្ឈប់សកម្មភាពនោះទេ ព្រោះវាជាអាជីពនៃជនល្មើស ហើយជនទាំងនោះ ក៏បានរិះរកមធ្យោបាយថ្មីៗ ដើម្បីបង្វែងដាន សមត្ថកិច្ច និងព្យាយាមរកភស្តុតាងដោះបន្ទុក ដើម្បីឲ្យរួចខ្លួនពីការចោទប្រកាន់ ។ ប៉ុន្តែភារកិច្ចរបស់យើង គឺការពារជនរងគ្រោះ និងការពារប្រជាពលរដ្ឋពីភាពរងគ្រោះ ដូច្នេះ យើងមិនអាចសន្តោសជនល្មើស ដោយមិនគិតពីការខូចខាតរបស់ជនរងគ្រោះឡើយ ។

នៅមានចំណុចខ្វះខាតជាច្រើន ដែលគ្រប់សមាជិកនៃគណៈកម្មាធិការជាតិ ទាំងនៅថ្នាក់ជាតិ ទាំងថ្នាក់ក្រោមជាតិ ក៏ដូចជាបណ្តាញភ្នាក់ងារនៅក្រៅប្រទេស រួមទាំងស្ថានតំណាងនៅតាមបណ្តា​ប្រទេសដែលមានជនជាតិខ្មែរ ជាពិសេស ពលករខ្មែរ ចាំបាច់ត្រូវយកចិត្តទុកដាក់ បំពេញបន្ថែម និងកែលម្អឲ្យបាន ។ ជនល្មើសពិតជាវៃឆ្លាត ប៉ុន្តែ យើងជាមន្រ្តីរាជការ ក៏មិនត្រូវឆោតល្ងង់ ឲ្យជនល្មើសប្រើប្រាស់ ធ្វើជាខ្នងបង្អែក ដើម្បីទាញយកផលប្រយោជន៍សួនតួ ដោយមិនគិតពីផលប៉ះពាល់ លើច្បាប់ជាតិ និងលើប្រជាពលរដ្ឋខ្លួនឯងនោះឡើយ ។ ការឃុបឃឹតជាមួយជនល្មើស ទោះជាក្នុងរូបភាពបែបណាក៏ដោយ ក៏ជាបទល្មើស ដែលអ្នកប្រព្រឹត្ត ត្រូវតែទទួលខុសត្រូវ មិនអាចប្រកែកបាន និងមិនត្រូវធ្វេសប្រហែសឡើយ ។

ផែនការយុទ្ធសាស្រ្តជាតិ ៥ឆ្នាំ (២០១៩-២០២៣) ដែលនឹងយកមកប្រកាសផ្សព្វផ្សាយនាពេលនេះ គឺបានមកពីការបូកសរុបសន្និដ្ឋាន លើសកម្មភាព និងលទ្ធផល ក៏ដូចជាធ្វើការប៉ាន់ ប្រ​មាណពីភាពបត់បែននៃបទល្មើសក្នុងរយៈពេលប្រាំឆ្នាំទៅមុខ ក៏ដូចជាតម្រូវការក្នុងការឆ្លើយតប គូបផ្សំ ឯកសារគោលនៃផែនការប្រយុទ្ធប្រឆាំង​អំពើជួញ​ដូរមនុស្ស ដែលត្រូវបានកសាងឡើងនៅឆ្នាំ២០១៦ សម្រាប់អនុវត្តឆ្នាំ២០១៧ និងឆ្នាំ២០១៨ ។​ ឯកសារនេះ បានផ្តល់នូវសារសំខាន់ ក្នុងការកសាងផែន​ការ​យុទ្ធសាស្រ្តជាតិ ដើម្បីធ្វើជាផែនទីបង្ហាញផ្លូវ និងជាមូលដ្ឋានគ្រឹះសម្រាប់ការអនុវត្តសកម្មភាពប្រឆាំងអំពើជួញដូរមនុស្ស រយៈពេលប្រាំឆ្នាំទៅមុខទៀត ។

ខ្ញុំសូមឆ្លៀតឱកាសនេះ ថ្លែងអំណរគុណយ៉ាងជ្រាលជ្រៅចំពោះ ឯកឧត្តម លោកជំទាវ លោក លោកស្រីជាថ្នាក់ដឹកនាំ និងមន្រ្តីជំនាញនៃក្រសួង-ស្ថាប័នជាសមាជិកគណៈកម្មាធិការជាតិ ប្រយុទ្ធ​​ប្រឆាំងអំពើជួញដូរមនុស្ស ឯកឧត្តម លោកជំទាវ លោក លោកស្រី ក្នុងគណៈកម្មាធិការ រាជធានី ខេត្ត ដែលជាអភិបាល អភិបាលរង រាជធានី ខេត្ត ក្រុង ស្រុក ខណ្ឌ លោក លោកស្រី ជាប្រធាន អនុប្រធាន និងមន្រ្តីជំនាញមន្ទីរ-ស្ថាប័ន កងកម្លាំងគ្រប់ប្រភេទ មន្រ្តីឃុំសង្កាត់ទូទាំងព្រះរាជាណា​ចក្រកម្ពុជា ដែលបានចូលរួមអនុវត្តសកម្មភាពប្រយុទ្ធប្រឆាំងអំពើជួញដូរមនុស្សកន្លងមក ។ ខ្ញុំក៏សូមសម្តែងអំណរគុណផងដែរ ចំពោះអង្គការជាតិ និងអន្តរជាតិ ជាដៃគូទាំងអស់ ដែលតែងតែចូលរួម គាំទ្រ សហការ និងរួមចំណែកអនុវត្ត គោលនយោបាយ ផែនការរបស់រាជរដ្ឋាភិបាល រហូត​ធ្វើឲ្យស្ថានភាពអំពើជួញដូរមនុស្ស មិនអាចរីកធំធាត់​ ទៅតាមមហិច្ឆិតា នៃពពួកឧក្រិដ្ឋជន ដែលតែងតែចង់បានផលប្រយោជន៍សួនតួ ដោយមិនគិតពីទុក្ខវេទនារបស់ ជនរងគ្រោះ និងប្រទេសជាតិ ។ គឺកិច្ចខិតខំប្រឹងប្រែងរួមគ្នាទាំងអស់នេះហើយ ដែលបានធ្វើឲ្យ ព្រះរាជាណាចក្រកម្ពុជា និងប្រជាពល​រដ្ឋគ្រប់រូប បានទទួលនូវសុវត្ថិភាព និងស្ថានភាពជីវភាពកាន់តែប្រសើរឡើង​ដូចសព្វថ្ងៃ ។ បើគ្មានការចូលរួមទាំងអស់នេះទេនោះស្ថានភាពនឹងកាន់តែអាក្រក់ជាងនេះ ព្រោះតែក្រុមឧក្រិដ្ឋ​ជន តែងតែបង្កើតនូវស្ថានភាពអាក្រក់ៗ ដើម្បីទាញយកផលប្រយោជន៍ និងសង្គ្រោះដល់ប្រជាពលរដ្ឋ និងសង្គមជាតិមិនឈប់ឈរ ។

 ឆ្នាំ២០១៩ និងឆ្នាំបន្តទៅទៀត អំពើជួញដូរមនុស្ស ជួញដូរផ្លូវភេទ និងអំពើកេងប្រវ័ញ្ចលើកម្លាំងពលកម្ម នៅតែកើតមាន ក្រោមរូបភាពថ្មីៗ​ដែលមិនអាចប៉ាន់ស្មានបាន ហើយរបៀបនៃការ​ប្រព្រឹត្តបទល្មើស ក៏នឹងកាន់តែប្រែប្រួលទៅតាមស្ថានភាពសេដ្ឋកិច្ច និងសង្គម របស់ប្រទេសពាក់ព័ន្ធក្នុងពិភពលោក និងប្រកបដោយបច្ចេកវិទ្យាកាន់តែទំនើប កាន់តែអាថ៌កំបាំង គួបផ្សំ នឹងមនោគមន៍វិជ្ជា និងការគ្រប់គ្រងចិត្តសាស្រ្តលើជនរងគ្រោះ ធ្វើឲ្យការស៊ើបអង្កេត និងបង្ក្រាប កាន់តែ លំបាកស្មុគ្រស្មាញឡើង ដែលធ្វើឲ្យយើងមានភាពប្រឈមថ្មីៗ ក្នុងការរៀបចំយុទ្ធ​សាស្រ្ត យុទ្ធវិធី និងសកម្មភាពភាព​ដើម្បីឆ្លើយតបទៅនឹងបញ្ហាទាំងនោះឲ្យមានប្រសិទ្ធភាព ។

 ឯកសារដែលនឹងធ្វើការផ្សព្វផ្សាយក្នុងថ្ងៃនេះ គឺជាផែនការយុទ្ធសាស្រ្តជាតិ សម្រាប់ការប្រយុទ្ធប្រឆាំង​អំពើជួញដូរមនុស្ស ក្នុងរយៈពេលប្រាំឆ្នាំទៅមុខ គឺចាប់ពីឆ្នាំ២០១៩នេះ រហូតដល់ឆ្នាំ២០២៣ បន្តពី ផែនការសកម្មភាពជាតិ ឆ្នាំ២០១៤- ២០១៨ ។

 ដូច្នេះ សូមឯកឧត្តម លោកជំទាវ ជាប្រធាន ស្ថាប័ន អង្គភាព រាជធានី ខេត្ត និងអង្គការដៃគូជាតិ និងអន្តរជាតិទាំងអស់ យកទៅពិនិត្យ និងដាក់ចេញជាសកម្មភាពលម្អិតជាក់លាក់ដែលត្រូវអនុវត្តនៅតាមមុខសញ្ញានៃការទទួលខុសត្រូវរបស់ ក្រសួង-ស្ថាប័ន និងអង្គភាពរៀងៗខ្លួន ។​

 ជាថ្មីម្តងទៀត ខ្ញុំសូមដាស់តឿនដល់គ្រប់ស្ថាប័នទាំងអស់ សូមផ្តោតការយកចិត្តទុកដាក់ ចំពោះការពង្រឹងកិច្ចសហប្រតិបត្តិការ ប្រកបដោយស្មារតីសាមគ្គីភាព ឯកភាព ក្រោមដំបូល រាជរដ្ឋាភិបាលកម្ពុជាតែមួយ ដើម្បីលើកកម្ពស់គុណតម្លៃជាតិ និងជាកត្តាជោគជ័យលើភាពអសកម្ម និងបទល្មើសទាំងឡាយ ។ គណៈកម្មាធិការជាតិ ដែលជាសេនាធិការជូនរាជរដ្ឋាភិបាល ក្នុងការប្រយុទ្ធប្រឆាំងអំពើជួញដូរមនុស្ស គប្បីបង្កើនការពិភាក្សាផ្លាស់ប្តូរយោបល់ បទពិសោធន៍ ចំណេះ​ដឹងថ្មីៗក្នុងចំណោមស្ថាប័នអនុវត្ត ទៅវិញទៅមក ដើម្បីជាប្រយោជន៍សម្រាប់ការបង្កើនប្រសិទ្ធភាព ក្នុងការឆ្លើយតបទៅនឹងអំពើជួញដូរមនុស្ស ។

 ខ្ញុំសូមជូនពរ ឯកឧត្តម លោកជំទាវ លោក លោកស្រី សូមជួបប្រទះតែពុទ្ធពរទាំងបួនប្រការ គឺអាយុ វណ្ណៈ សុខៈ ពលៈ កុំបីឃ្លៀងឃ្លាតឡើយ និងសូមប្រកាស ដាក់ឲ្យប្រើប្រាស់ ឯកសារ «**ផែនការយុទ្ធសាស្រ្តជាតិ ៥ឆ្នាំ (២០១៩-២០២៣) សម្រាប់ការប្រយុទ្ធប្រឆាំងអំពើជួញដូរមនុស្ស**» ចាប់ពីពេលនេះតទៅ ។

 សូមអរគុណ